text: Blodprøve i ambulancen sikrer hurtigere hjælp til hjertepatienter
  26 oktober 2017 kl. 07.25
  Borgere, der rammes af akutte blodpropper i hjertet i Region Midtjylland, køres nu direkte til Aarhus Universitetshospital frem for det nærmeste lokale sygehus som eksempelvis Regionshospitalet i Horsens. Det betyder både bedre og hurtigere hjælp.
  Som det første sted i verden har hospitalerne i Region Midtjylland ændret på patientforløbene for patienter med blodprop i hjertet uden tydelige forandringer i elektrokardiogrammet (EKG), så disse patienter bliver transporteret direkte til hjertecentret på Aarhus Universitetshospital. Det sikrer, at patienterne bliver undersøgt langt hurtigere. Det fortæller Region Midtjylland i en pressemeddelelse.
  Borgere i Region Midtjylland med symptomer på akut blodprop i hjertet får i ambulancen optaget et EKG, som bliver sendt til Aarhus Universitetshospital, hvor en læge umiddelbart kan afgøre, om der er tegn på en akut blodprop i hjertet.
  Jacob Thorsted Sørensen, overlæge, Hjertesygdomme på Aarhus Universitetshospital: "Det er godt for patienterne, for vi får dem behandlet hurtigere, og de kommer hjem op til to dage tidligere. "
  Der er imidlertid en del mennesker, der får en akut blodprop i hjertet, uden at det viser sig som tydelige forandringer i EKG'et. Hidtil er patienter med brystsmerter og normalt EKG først blevet kørt til nærmeste akuthospital, som er Horsens for borgere i Horsens og Hedensted kommuner.
  Hvis det her viste sig, at de på trods det normale EKG i ambulancen alligevel havde en blodprop i hjertet, blev de typisk kørt til en KAG-undersøgelse på Aarhus Universitetshospital næste dag.
  Men tid er vigtig, når det gælder akutte blodpropper. Derfor har Aarhus Universitetshospital i samarbejde med de øvrige hospitaler i regionen gennemført et forskningsprojekt for at undersøge, om man kan identificere disse patienter i ambulancen gennem en kombination af EKG og en blodprøve, som kan vise, om der er tegn på en blodprop-skade i hjertemusklen. Forskningen foregik i tæt samarbejde med Præhospitalet og ambulancereddere i udvalgte dele af regionen.
  Resultaterne har været så gode, at blodprøvetesten 1. marts 2017 blev indført som standard i ambulancerne i Region Midtjylland, og siden er patienter, hvor blodprøven viser tegn på blodprop, blevet kørt direkte til Aarhus Universitetshospital. Region Midtjylland er det første sted i verden, hvor man har indført blodprøve kombineret med EKG i ambulancen og organiseret det præhospitale beredskab, så patienterne kan blive transporteret direkte til et hjertecenter.
  - Det er godt for patienterne, for vi får dem behandlet hurtigere, og de kommer hjem op til to dage tidligere, siger overlæge Jacob Thorsted Sørensen, Hjertesygdomme på Aarhus Universitetshospital.
  